Kowċ inżamm arrestat wara li tressaq il-Qorti dwar allegat abbuż fuq tfajla ta' 15-il sena li kienet tinsab fil-kura tiegħu. Ir-raġel, li diġà kien instab ħati fuq abbuż ta' minorenni fis-sebgħinijiet, tressaq il-Qorti t-Tnejn filgħaxija quddiem il-maġistrat Marse-Ann Farrugia. Ir-raġel wieġeb mhux ħati għall-atti mhux kunsenswali u ta' abbuż. Huwa ġie mixli wkoll li ripetutament issuġġetta lill-vittma vulnerabbli għal tali aġir offensiv, umiljanti, degradanti u intimidanti. Il-prosekuzzjoni qalet lill-Qorti li l-allegat abbuż ġie msemmi minn Appoġġ wara li t-tifla fetħet qalbha, u qalet lill-ħaddiema soċjali kif kienet sofriet avvanzi sesswali mir-raġel għal xhur qabel ma ressqet ir-rapport. Ir-raġel, li ismu ma jistax jiġi ppubblikat fuq ordni tal-Qorti, kien jakkumpanjaha għat-taħriġ u lura d-dar. Il-Qorti semgħet kif it-tifla kienet tgħid lir-raġel biex jieqaf imissha b'mod mhux xieraq, madankollu, kien iwissiha biex ma tgħid lil ħadd. Il-vittma talbet l-għajnuna mingħand psikjatra wara li allegatament uriet ħsibijiet ta' suwiċidju. Saret talba għal libertà proviżorja li kienet segwita minn diskussjonijiet twal. Il-prosekuzzjoni oġġezzjonat billi qalet li l-proċeduri kienu għadhom fi stadju bikri u kien hemm biża' li l-akkużat ibabas il-provi. Fil-Qorti rriżulta wkoll li r-raġel kien diġà nstab ħati ta' reat simili fis-snin sebgħin. Il-prosekuzzjoni sostniet li r-raġel ma kienx affidabbli, u għamlet referenza għal ritratt ta' żewġ tfajliet mexjin fit-triq, li nstab fuq il-mowbajl tiegħu, waqt l-arrest il-ġurnata qabel. Id-difiża argumentat li r-raġel kien ikkopera bis-sħiħ mall-investigaturi u kien lest li jissottometti ruħu għal sorveljanza minn uffiċjal tal-probation jew psikjatra kif il-qorti tqies xieraq. L-avukati Franco Debono u Richard Sladden li jirrappreżentaw lill-akkużat qalu wkoll li l-minorenni u ommha ma xtaqux jirrappurtaw il-każ lill-pulizija. Il-Qorti ċaħdet il-ħelsien mill-arrest fid-dawl tar-riskju ta' tbagħbis fil-provi, il-gravità tal-akkużi, il-kondotta kriminali tal-akkużat u l-fatt li x-xhieda, inkluż il-minorenni, kienu għad iridu jixhdu. L-ispettur tal-Pulizija John Spiteri mexxa l-prosekuzzjoni. L-avukat tal-AG Angele Vella assistiet lill-prosekuzzjoni. Għall-akkużat dehru l-avukati Franco Debono u Richard Sladden. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6179123cc48c1_rand.td-a-rec-img{text-align:left}.td_uid_3_6179123cc48c1_rand.td-a-rec-img img{margin:0 auto 0 0}